TARYBOS REGLAMENTAS (EB, EURATOMAS) Nr. 1324/2008
2008 m. gruodžio 18 d.
nuo 2008 m. liepos 1 d. patikslinantis Europos Bendrijų pareigūnų ir kitų tarnautojų įmokų į pensijų sistemą tarifą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas, nustatytas Reglamentu (EEB, Euratomas, EAPB) Nr. 259/68 (1), ypač į jų 83a straipsnį,
atsižvelgdama į Komisijos pasiūlymą,
kadangi:
(1)
Remdamasis Pareigūnų tarnybos nuostatų XII priedo 13 straipsniu, 2008 m. rugsėjo 1 d. Eurostatas pateikė 2008 m. pensijų sistemos aktuarinio įvertinimo ataskaitą, kurioje pateikiama naujausia informacija apie šiame priede nurodytus parametrus. Remiantis tuo įvertinimu, pensijų sistemos aktuariniam balansui užtikrinti būtinas įmokos tarifas yra 10,9 % bazinio atlyginimo.
(2)
Todėl, siekiant išsaugoti Europos Bendrijų pareigūnų ir kitų tarnautojų pensijų sistemos aktuarinį balansą, reikia patikslinti įmokų tarifą iki 10,9 % bazinio atlyginimo.
(3)
Remiantis Pareigūnų tarnybos nuostatų XII priedo 12 straipsniu, sudėtinių palūkanų skaičiavimo norma turi būti faktinė norma, nurodyta to priedo 10 straipsnyje, todėl ji turi būti patikslinta,
PRIĖMĖ ŠĮ REGLAMENTĄ:
1 straipsnis
Nuo 2008 m. liepos 1 d. nustatomas 10,9 % dydžio Pareigūnų tarnybos nuostatų 83 straipsnio 2 dalyje numatytas įmokų tarifas.
2 straipsnis
Nuo 2009 m. sausio 1 d. nustatoma 3,1 % dydžio VIII priedo 4 straipsnio 1 dalyje ir 8 straipsnyje ir, atitinkamai, Kitų tarnautojų įdarbinimo sąlygų 40 straipsnio 4 dalyje ir 110 straipsnio 3 dalyje numatyta sudėtinių palūkanų skaičiavimo norma.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 18 d.